RS-BTS ‘ฮ้อ-คีรี’ วินทั้งคู่.!
ไม่ใช่เรื่องบังเอิญที่บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS เข้ามาถือหุ้นบริษัท อาร์เอส จำกัด (มหาชน) หรือ RS สัดส่วน 7% ที่สำคัญเชื่อว่านี่เป็นเพียงจุดเริ่มต้นเท่านั้น ! เพราะการเข้ามาถือหุ้น RS ถือเป็นการสร้างมูลค่าเพิ่มให้กับ RS และ BTS ในอนาคตอย่างมีนัยสำคัญ
20 ส.ค. 2562

สำนักข่าวรัชดา
ไม่ใช่เรื่องบังเอิญที่บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS เข้ามาถือหุ้นบริษัท อาร์เอส จำกัด (มหาชน) หรือ RS สัดส่วน 7% ที่สำคัญเชื่อว่านี่เป็นเพียงจุดเริ่มต้นเท่านั้น ! เพราะการเข้ามาถือหุ้น RS ถือเป็นการสร้างมูลค่าเพิ่มให้กับ RS และ BTS ในอนาคตอย่างมีนัยสำคัญ
เริ่มจาก RS ถือเป็นการต่อยอดธุรกิจและรองรับการขยายธุรกิจพาณิชย์หลายช่องทาง (MPC) และการแตกไลน์โปรเจกต์ใหม่ เพิ่มศักยภาพในการแข่งขัน การจับมือ BTS และ VGI ผู้นำ Offline-to-Online Solutions บนแพลตฟอร์มธุรกิจสื่อโฆษณา ธุรกิจบริการชำระเงิน และธุรกิจโลจิสติกส์ จะเสริมศักยภาพ (Synergy) มากยิ่งขึ้น
นั่นหมายถึงสินค้า RS จะถูกนำเสนอผ่านแพลตฟอร์มต่าง ๆ ของ BTS และ VGI  มากขึ้น จนนำมาสู่ยอดขายเพิ่มขึ้น มีการใช้ธุรกรรมการเงินและโลจิสติกส์มากขึ้น สิ่งที่ตามมาคือกำไรที่เพิ่มขึ้น แน่นอนผลตอบแทนกับผู้ถือหุ้นก็เพิ่มขึ้นด้วยเช่นกัน ตามที่ “เฮียฮ้อ” สุรชัย เชษฐโชติศักดิ์ ตั้งเป้าว่าจะมีรายได้ 10,000 ล้านบาทภายในปี 2565
ที่สำคัญ RS สามารถใช้ประโยชน์จากสื่อในเครือ VGI เพื่อปิดจุดอ่อนจากวงแคบของสื่อโฆษณาที่มีอยู่ในมือได้อีกทางหนึ่งด้วย
ขณะที่ฝั่งของ BTS เอง “กวิน กาญจนพาสน์” ทายาท “มังกรคีรี” ย้ำชัดว่าการซื้อหุ้น RS เป็นการลงทุนเชิงกลยุทธ์ เพื่อสร้างพันธมิตรทางธุรกิจระยะยาว โดย BTS มีแพลตฟอร์มสามารถเชื่อมและเพิ่มศักยภาพทางธุรกิจกับ RS โดยเฉพาะแพลตฟอร์มการเดินทาง ที่ปัจจุบัน BTS ให้บริการผู้โดยสารประมาณ 1 ล้านเที่ยวคนต่อวัน
นั่นหมายถึงกิจกรรมการตลาดสินค้า MPC จะผ่านมาใช้บริการในเครือ BTS ไม่ว่าจะเป็นธุรกิจกรรมการเงินและการกระจายสินค้าไปสู่ลูกค้าตัวเอง จึงเท่ากับว่าเป็นการสร้างมูลค่าเพิ่มให้เครือ BTS ได้อีกทางหนึ่งด้วย
นี่ยังไม่รวมการ Synergy ในรูปแบบอื่น ๆ ที่จะตามมาอีกในอนาคต
จึงเท่ากับว่าการเข้าถือหุ้น RS ของ BTS ในสัดส่วน 7% เป็นเพียงจุดเริ่มต้นของการประสานประโยชน์ของทั้ง 2 ฝ่ายที่กำลังจะเกิดขึ้นนับจากนี้เป็นต้นไป
เรียกว่าดีลนี้ “เฮียฮ้อ-เจ้าสัวคีรี” วินวินด้วยกันทั้งคู่..!!???
….อิ อิ อิ…